Københavns Synagoge

Københavns Synagoge er en jødisk synagoge, der ligger i Krystalgade nr. 12 i København. Den er tegnet af den tyskfødte arkitekt G.F. Hetsch og indviet den 12. april 1833. Synagogen er fredet og betragtes som en af verdenshistoriens smukkeste synagoger. Historie og arkitektur Jøderne i København fik i 1684 tilladelse af kongen til at afholde offentlig gudstjeneste, men de måtte kun forsamles i private hjem eller i lejede lokaler. Først i 1764 fik jøderne lov at opføre en synagoge, og den kom til at ligge i Læderstræde, men nedbrændte ved bybranden i 1795. Grunden i Krystalgade (dengang Skidenstræde) blev købt i 1800, og i 1804 udarbejdede Peter Meyn et projekt, som dog ikke blev opført. Byggeriet trak ud på grund af intern strid i menigheden om religiøs reform, krigen med England og statsbankerotten. Jødernes opnåelse af juridisk ligestilling i 1814 banede vejen for et mere synligt religiøst liv i det offentlige rum. Den nuværende bygning er opført i 1831–1833 og tegnet af G.F. Hetsch i en ægyptiserende stil. Hetsch (Stuttgart 1788 – København 1864) var en tysksødt arkitekt, som kom til Danmark i 1815, var professor i arkitektur ved [[Det Kongelige Akademi for de Skønne Kunster|Kunstakademiet]] og svigersøn til overbygningsdirektør C.F. Hansen. Inden han udformede sit projekt, rejste han rundt i Europa for at studere synagogearkitektur. Synagogen i Krystalgade er betegnet som hans hovedværk* som arkitekt. Synagogen blev indviet den 12. april 1833 (23. Nisan 5593 efter den jødiske kalender). Synagogen er udformet som en basilika i gule mursten med nær kvadratisk grundplan. Menigheden havde ønsket et tøndehvælv, men på Hetschs anbefaling blev loftet i stedet et kassetteloft. Rækker af ottekantede søjler adskiller hovedrummet fra to smallere sideskibe. Gudstjenesten er kønsopdelt: Sideskibenes pulpiturer og balkonen på vestvæggen udgør kvindeafdelingen med 300 siddepladser, mens mandsafdelingen med 414 siddepladser findes på gulvet af hovedrummet. På østvæggen fører trapper op til prædikestolen og det bagvedliggende hellige skab, hvor Torah-rullerne huses. På muren ovenover står med gyldne bogstaver inskriptionen דע לפני מי אתה עומד – »vid, for hvis ansigt du står!«. Foran Torah-skabet findes en estrade og herpå står et alterlignende bord, kaldet bimah, hvorfra der læses fra Torah-rullerne og hvorfra kantoren synger. Mod Krystalgade afskærmes synagogen af et jerngitter med 12 søjler, der symboliserer de 12 israelitstammer. Bygningen er tilbagetrukket fra gadekanten, idet det ifølge tidens regulativer ikke måtte fremstå dominerende i gadebilledet. Bag synagogen lå indtil 2007 Meyers Minde, en stiftelse grundlagt ca. 1812 af David Amsel Meyer (1735–1813) som fribolig for uformuende jøder; den blev fra 1960'erne drevet som plejehjem. I 2011 åbnede Det Jødiske Hus på samme grund – et moderne menigheds- og kulturhus for det jødiske samfund i Danmark. Ved en ombygning i 1885 (ved arkitekterne Frederik L. Levy og Ove Petersen) tilføjedes et port- og trappehus, mens det tidligere trapperum til kvindeafdelingen blev omdannet til garderober. Under Besættelsen blev Torah-rullerne i 1943 gemt i sikkerhed i Trinitatis Kirke i nærheden på foranledning af Københavns socialborgmester Sigvard Munk. I 1939 blev synagogen og gitteret mod gaden fredet i klasse A (klasserne bortfaldt i 1980). 1978 blev der tinglyst bevaringsdeklaration på grunden. Terror 22. juli 1985 var synagogen udsat for et terrorangreb, da en bombe eksploderede uden for bygningen. I alt kom 27 mennesker til skade ved de to bombeanslag den dag, hvoraf syv lettere kvæstede var fra synagogeområdet. Organisationen Jihad al Islami tog ansvaret for angrebet mod jødiske og israelske interesser. Natten mellem 14. og 15. februar 2015 fandt endnu et terrorangreb sted foran synagogen. Gerningsmanden til angrebet på Kulturhuset Krudttønden, Omar Abdel Hamid El-Hussein, affyrede adskillige skud mod synagogen, hvor der i det tilstødende menighedshus foregik en bat mitzva (religiøs voksensceremoni for en ung jødisk pige) med ca. 80 deltagere. To politibetjente blev ramt af skud – den ene i armen, den anden i benet. Den 37-årige Dan Uzan, der som frivillig stod vagt ved arrangementet, blev skudt i hovedet og afgik ved døden af sine kvæstelser. Snublesten Tre snublesten blev i 2019 nedlagt ved indgangen til synagogen til minde om Thora Therese Krogmann, Rosa Nachemsohn og Beile Malka Zipikoff, der sammen med ni andre beboere fra Meyers Minde blev deporteret til Theresienstadt. Noter Eksterne henvisninger Synagogen (djs.dk) Synagogen / Københavns Synagoge (visitcopenhagen.dk) Se også Machsike Hadas – den ortodokse synagoge i Ole Suhrs Gade. Det Jødiske Hus Terrorangrebene i København 2015 Dan Uzan